LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 187**

**2021. gada 7. aprīlī**

Atklāta sēde, sākas plkst. 10.00, beidzas plkst. 11.45

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Māris Možvillo, Atis Zakatistovs**

**komisijas darbinieki**: vecākā konsultante Ieva Barvika, konsultanti Kristiāna Stūre, Egita Kalniņa, Inese Silabriede, Māris Veinalds

**citas personas:**

* **Ministru prezidenta parlamentārā sekretāre Evika Siliņa;**
* Valsts kancelejas direktors **Jānis Citskovskis**;
* Krīzes vadības padomes sekretariāta vadītāja p.i. **Kaspars Druvaskalns**;
* Veselības ministrijas Vides veselības nodaļas vadītāja **Jana Feldmane**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības inspekcijas Vidzemes kontroles nodaļas vadītājs **Kalvis Latsons**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Ārlietu ministrijas Konsulārā departamenta direktore **Guna Japiņa;**
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Izglītības un zinātnes ministrijas valsts sekretāra vietnieks Sporta departamenta direktors **Edgars Severs**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Izglītības un zinātnes ministrijas Informācijas tehnoloģiju un nodrošinājuma departamenta pakalpojuma administrators **Helvijs Baltgailis**;
* Izglītības un zinātnes ministrijas Profesionālās pieaugušo izglītības departamenta vecākā eksperte **Inese Terinka**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas parlamentārais sekretārs **Jurģis Miezainis**;
* Konkurences padomes priekšsēdētājs **Juris Gaiķis**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Iekšlietu ministrijas Normatīvo aktu nodaļas vadītāja **Inguna Gorbačova-Ščogole**;
* Tieslietu ministrijas valsts sekretāra vietniece tiesību politikas jautājumos **Laila Medina**;
* Kultūras ministrijas Kultūrpolitikas departamenta direktore **Laura Turlaja**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktore **Valda Rotberga**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Latvijas Darba devēju konfederācijas Ģenerāldirektores vietniece, Politikas plānošanas dokumentu eksperte **Ilona Kiukucāne**;
* Latvijas Darba devēju konfederācijas tautsaimniecības nozaru eksperte **Sintija Siliņa**;
* Latvijas Tirgotāju asociācijas valdes priekšsēdētājs **Henriks Danusevičs;**
* Latvijas Tirdzniecības un rūpniecības kameras pārstāve **Līga Batalauska;**
* Latvijas Kosmētiķu un kosmetologu asociācijas prezidente **Renāte Reinsone**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, E.Šnore, J.Ādamsons, R.Bergmanis, I.Klementjevs, A.Latkovskis, M.Možvillo, A.Zakatistovs.*

**1. Aktuālā situācija ar Covid-19 izplatību saistītā valsts apdraudējuma pārvarēšanā.**

**J.Rancāns** informē, ka ārkārtējā situācija nav pagarināta, šodienas sēdē tiks uzklausīti eksperti un speciālisti par turpmāko dzīvi šajos apstākļos ar ierobežojumiem, kas tiek noteikti Ministru kabineta noteikumos. Uzklausīsim, kā veicies ar Covid-19 infekcijas izplatības pārvaldības likumā doto uzdevumu izstrādāt drošas ēdināšanas, sporta, izglītības nozaru darbības noteikumus. Dod vārdu E.Siliņai iepazīstināšanai ar aktuālo situāciju ar Covid-19 izplatību saistītā valsts apdraudējuma pārvarēšanā.

**E.Siliņa** informē par aktuālo situāciju. Norāda, ka no šodienas vairs nav spēkā ārkārtējā situācija, spēkā stājas 1. aprīlī pieņemtie Ministru kabineta noteikumu Nr.360 grozījumi, bija spēkā jau iepriekš, bet 1.aprīlī tika pieņemta liela daļa kritēriju, pēc kādiem var darboties turpmāk ārpusklašu izglītība, vispār izglītības iestādes, tirdzniecība, ēdināšana, skaistumkopšana, sports, kā pulcēsimies un dzīvosim ārpus ārkārtējās situācijas. Daļa no atbalsta pasākumiem ir pagarināti, tie darbojas pāri ārkārtējās situācijas beigām. Situācija ar Covid-19 saslimstību nav tāda, kā cerējām, ka ļoti uzlabosies, bet tā ir uzlabojusies, saslimušo skaits gan ir mazinājies. Daļa no ierobežojumiem ir palikuši spēkā. Šobrīd kārtība – no šodienas, ievērojot līdzšinējos drošības pasākumus, iespējams paplašināt izglītības procesu un mazumtirdzniecību klātienē, var pulcēties divas mājsaimniecības. Ievērojot reģionālo principu no 7. aprīļa pašvaldībās ar zemāku Covid-19 saslimstības rādītāju klātienē varēs organizēt mācības 1.-6. klašu un 12. klašu skolēniem, 7.-11. klašu skolēniem mācības varēs notikt rotācijas veidā. Izglītības iestāde pati nodrošina epidemioloģiskās drošības prasības un darbinieku iknedēļas testēšanu. Interešu izglītība un profesionālās ievirzes izglītība ārtelpās atļauta līdz 10 cilvēkiem grupā. Plānots, ka skolotāju vakcinācija varētu tuvākajā laikā uzsākties. Informē par atļauto tirdzniecības centros – tika lemts, ka tomēr cilvēku pulcēšanās risks lielajos tirdzniecības centros virs 7000m2 ir pārāk augsts, tāpēc lielajos tirdzniecības centros ir atļauta tikai pakalpojumu sniegšanas vietu un atsevišķu veikalu darbība. Preču saraksti pēc Lieldienām vairs nav spēkā, papildus informācija Ekonomikas ministrijas tīmekļvietnē. Joprojām tirdzniecības vietās prasības par 25m2 no publiski pieejamās telpas platībasuz vienu apmeklētāju, apmeklētājam ierodoties tirdzniecības vietā, jāpaņem grozs vai rati. Par lielajiem tirdzniecības centriem Ministru kabinets lems atsevišķi. Tā paredzēts Ministru kabineta noteikumos arī attiecībā uz sportu, ēdināšanu, kā var stāties spēkā paplašinātie nosacījumi, kas Ministru kabineta noteikumos ir ietverti. Ir regulēta darbība lielajos centros, bet spēkā stāšanās tika nolemta, ka Ministru kabinets lemj atsevišķi, ievērojot epidemioloģiskās drošības prasības. Divas mājsaimniecības varēs tikties brīvā dabā. Par sportu – šobrīd ir, ka 10 cilvēki var darboties. Ir paredzēti 20 cilvēku treniņi, bet tiem ir atsevišķi paredzēti pārejas noteikumi, ka Ministru kabinets lemj atsevišķi. Ministru kabineta noteikumi sākotnēji bija par konkrētu datumu un saslimušo skaitu, pie kura nosacījumi varētu iestāties, bet diskusijās ministri izlēma, ka jāvērtē visa kopējā aina.

Personas var gatavoties individuāliem treniņiem, komandu treniņiem, šobrīd sporta treniņi ārtelpās vienā treniņgrupā var ne vairāk kā 10 personas, neizmantojot ģērbtuves, bet arī prasība, ka varēs ne vairāk kā 20 personas, neskaitot sporta speciālistus un neizmantojot ģērbtuves, izmantot ārtelpu sporta norises vietas.

Interešu izglītības ietvaros arī varēs notikt sporta treniņi arī iekštelpās, ievērojot, ka vienai personai nodrošināti ne mazāk kā 35m2 no sporta treniņa nodarbības norises telpas platības, baseinā 25m2, audzēkņu plūsmai jācenšas, lai tie nepārklājas. 25m publiskas lietošanas peldbaseinā, ir regulējums par celiņiem, 2 metru distance, izņemot peldēšanu ūdenī, sporta treniņu laiks nevar pārsniegt 90 minūtes, ģērbtuves iekštelpās nepārsniedz 20% no visas kopējās telpas aizņemtības noslodzes, sporta treniņi seko savu sporta federāciju izstrādāto sporta treniņu drošības protokoliem, kādos var notikt sporta treniņi iekštelpās. Prasība ir izstrādāta, bet datums vēl atsevišķi tiks lemts Ministru kabinetā. Ministru kabinets turpinās lemt par vakcinācijas procesa uzlabošanu, gan drošības pasākumiem.

**K.Druvaskalns** papildinot informē, ka Starpinstitūciju darbības koordinācijas grupa aicinās Ministru kabinetu šo ceturtdien lemt par to, kas attiecas uz lielajiem tirdzniecības centriem, lūgs lemt par komunikācijas tehnoloģiju tirgošanu un pakalpojumu sniegšanu, lai cilvēkiem būtu iespēja attālināto darbu un saziņu turpināt. Būs grozījums par pirmās palīdzības sniegšanu. Informē, ka M.Baltmanis šodien nevarēs piedalīties, lūgtu J.Garisonu izstāstīt par individuālajiem aizsardzības līdzekļiem. Norāda, ka Iekšlietu ministrija, Aizsardzības ministrija strādā pie materiālo rezervju regulējuma, jo individuālās aizsardzības līdzekļiem ir derīguma termiņi, tie jāpalaiž apritē, lai noliktavās neuzkrājās līdzekļi ar izbeigušiem termiņiem, regulējums ir ceļā.

**J.Feldmane** informē, ka galvenās aktualitātes par vakcināciju, brīvdienās darbu uzsāka vakcinācijas centri, pateicoties tam tika atvērtas vairākas prioritāri vakcinējamās grupas, šobrīd vakcinācija uzsākta cilvēkiem virs 60 gadu vecuma un tiek plānots, ka no 12. aprīļa varēs tikt uzsākta izglītības iestāžu darbinieku, kuri strādā klātienē, vakcinācija. Par riska grupu aptveri, cilvēki vecumā no 60 līdz 70 gadiem jau pirmo vakcīnu saņēmuši aptuveni 9,5% no grupas, virs 70 gadu vecuma – 36% cilvēku. Ar hroniskām slimībām – 10,8% saņēmuši pirmo vakcīnas devu. Ārstniecības iestāžu ārstniecības darbinieki, atbalsta personas un darbinieki ir saņēmuši otro vakcīnas devu apmēram 53%. Par plašu sabiedrības vakcinācijas centru darbību – tā tiek paplašināta ar katru dienu, no šodienas darbu uzsāks vienpadsmit centri, tiek plānots, ka nedēļas nogalē varētu tikt pilotēta iespēja prioritāro grupu pārstāvjiem plašos sabiedrības vakcinācijas centros saņemt vakcināciju atvieglotā kārtībā.

**J.Perevoščikovs** informē par aktuālo epidemioloģisko situāciju, demonstrē prezentāciju.

**M.Možvillo** vaicā J.Perevoščikovam, vai ir atrisināta problēma ar testu uzticamību un kvalitāti. Labklājības ministre vērsa uzmanību uz datu nesakritību. Jautā, vai kāds kontrolē testu ņēmēju darba kvalitāti, ir informācija par dažādu laboratoriju atšķirīgu darbu un kvalitāti.

**J.Pereviščikovs** paskaidro par testu kvalitāti. Informē, ka saņemta informācija pagājušajā nedēļā par nekonsekventiem testa rezultātiem atsevišķos gadījumos sociālās aprūpes centros, 27 gadījumi, kuri vienā testēšanas reizē uzrādīja negatīvu, tad pozitīvu un tad atkal negatīvu rezultātu. Lai pārbaudītu, vai tests, kurš ir nekonsekvents salīdzinājumā ar citiem testiem, references laboratorija pieprasīja no Centrālās laboratorijas attiecīgus paraugus pārtestēšanai, paskaidro testēšanas rezultātus, iezīmē, kā tika veikta pārtestēšana. Ja ir problēmas ar paraugu ņemšanu, visdrīzāk Veselības inspekcija var šo kontrolēt.

**S.Janka** papildina, ka ir domāts un viss darīts, lai nodrošinātu testēšanas kvalitāti. Testēšanu veic tikai laboratorijas, kas akreditētas molekulārajā bioloģijā Latvijas Nacionālajā akreditācijas birojā. Ņemot vērā references laboratorijas kapacitāti un apjomu, references laboratorijā tiek testēts katrs simtais negatīvais un piecdesmitais pozitīvais tests, tiek pārtestēti. Tiek pārtestēti visi testi, kuru rezultāts ir apšaubāms. References laboratorijai ir tiesības un pieprasa visus testēšanas protokolus, norādīt, kā notiek testēšana. Konkrētos gadījumus sociālās aprūpes centros references laboratorija izskatīs, un tad tiks pieņemts lēmums, vai griezīsies Latvijas Nacionālajā akreditācijas birojā, lai veic pārbaudi, lai rezultāti būtu ticami. Šai laboratorijai tiks uzdots lielāku paraugu skaitu sūtīt uz pārtestēšanu.

**J.Ādamsons** norāda, ka, ja Ministru kabinets ceturtdien lems par tirdzniecības centru darbību, varbūt ir jāpārdomā kārtība, lai varētu apmeklēt dažādus veikalus, aicina Ministru kabinetu pārdomāt jautājumu par to, ka tagad ar bērnu līdz 12 gadiem var ieiet veikalā, jautājums, ja bērnam ir 13, 14 gadi, kas palīdzēs preci izvēlēties un kas maksās. Vai nevajag pāriet uz to, ka tirdzniecības centros var pa telefonu pieteikties un tādā veidā regulēt cilvēku plūsmu. Jautā Veselības ministrijai, vai atbilst patiesībai izskanējusī informācija, ka Vācija atteikusies vakcinēt personas vecākas par 60 gadiem ar AstraZeneca vakcīnu. Vaicā, vai plānots veikt ierobežojumus uz pareizticīgo Lieldienām.

**J.Feldmane** norāda, ka par Vāciju nekomentēs, domā, ka nevarētu būt, ka attiecībā uz vecuma grupu 60 plus šāds lēmums Vācijā ir pieņemts, tas tad ir jāpārbauda. Ir atsevišķas valstis, kas šobrīd pieņem uz sievietēm jaunām gados lēmumus, attiecībā uz vecāka gada gājuma cilvēkiem šāda pamata nav. Eiropas Zāļu aģentūra nav noteikusi ierobežojumus cilvēku grupām attiecībā uz vakcīnas, tajā skaitā, AstraZeneca lietošanu, tie ir atsevišķu valstu nacionālie lēmumi.

**L.Medina** saistībā ar pareizticīgo Lieldienām paskaidro, ka Ministru kabineta noteikumi paredz nosacījumus baznīcu apmeklējumam arī pēc ārkārtējās situācijas, ir kā līdz šim, ka vismaz 10m2 uz vienu cilvēku, cilvēku skaits ir ierobežots, jābūt pieejamai informācijai, cik cilvēku var ieiet, visi citi epidemioloģiskie nosacījumi paliek spēkā, Ministru kabinets īpaši noregulējis arī darba laiku. Bijusi saruna ar visiem baznīcu vadītājiem par to, kā noteikumus ievērot, nedomā, ka būs problēmas. Arī no cilvēku pulcēšanās viedokļa būs kārtība nodrošināta gan no baznīcu puses, gan no tā, ko paveiks Valsts policija.

**J.Ādamsons** vaicā, kad būs informācija par statistiku par pagājušo gadu, no kā cilvēki Latvijā ir miruši, vai tikai no Covid-19.

**J.Feldmane** atbild, ka šis jautājums būtu J.Perevoščikovam, vienojušies, ka, līdzko Slimību profilakses un kontroles centram būs pilnībā apkopoti dati par 2020. gada nāves gadījumiem, tas aizņem laiku, tad dati tiks prezentēti. Norāda, ka Vācijā ir pieņemts lēmums nerekomendēt AstraZeneca cilvēkiem jaunākiem par 60 gadiem.

**J.Perevoščikovs** paskaidro, ka par mirstību bija prezentācijā pirms laika, kur bija arī dati par pagājušā gada mirstību no Covid-19, saslimstības, mirstības pārsniegums bija novērots tieši pagājušajā gadā, tas bija saistīts ar to, ka papildus nāves gadījumi saistībā ar Covid-19 infekciju. Mirstības pārsniegums virs vidējā līmeņa ir novērots, novērots tieši saistībā ar Covid-19 infekciju.

**J.Rancāns** norāda, ka, tā kā ārkārtējā situācija nav pagarināta, komisija trešdienās pastāvīgi vairs nerīkos šīs sēdes, sanāks pēc nepieciešamības. Aicina Veselības ministriju un J.Perevoščikovu prezentāciju par mirstības datiem iesūtīt komisijā, lai būtu skaidrība. J.Rancāns nolasa jautājumu, kas ierakstīts sēdes sarakstes platformā – vai vakcinācijas centros turpmāk tiks piegādātas tikai AstraZeneca vakcīnas, vai būs arī citas.

**J.Feldmane** paskaidro, ka par vakcīnu piegādēm konkrētām iestādēm tiek lemts, attiecīgi šobrīd lemts, ka uz plašas sabiedrības vakcinācijas centriem AstraZeneca vakcīnas, pārējām iestādēm arī Moderna un Pfaizer, kā būs turpmāk, tas atkarīgs no vakcīnu piegādēm.

**I.Klementjevs** vaicā par AstraZeneca vakcīnām un ar tām saistīto informāciju par vēlamajām rekomendācijām, par ko informācija parādās dažāda. Vaicā par vakcinācijas centru darbību brīvdienās, par ko arī dažādās ziņās bijuši dažādi dati – kam ticēt, kas dod šo informāciju. Gaida 31. marta Ministru kabineta sagatavoto programmu sportam, bet no dokumenta, ko 1. aprīlī izskatīja Ministru kabinets, faktiski nekas nav izmainījies, nesagaidījām to, ko vajadzēja gatavot. Vaicā, ko varam gaidīt par sportošanu.

**J.Feldmane** atbild, ka pamatā uzticamies oficiālajai informācijai, ko sniedz Eiropas Zāļu aģentūra, informācija balstīta uz pētījumiem, zinātnieku viedokļiem, ekspertu viedokļiem. Eiropas Zāļu aģentūra nevienu brīdi nav teikusi, ka kāda no vakcīnām arī AstraZeneca, būtu ierobežojama kādai sabiedrības grupai. Tas, ka valstis, tajā skaitā, Latvija pieņēma lēmumu apturēt AstraZeneca izmantošanu, bija balstīts uz piesardzību, tas bija katras valsts nacionālais lēmums, tas nebija Eiropas Zāļu aģentūras rekomendēts lēmums. Tiklīdz tika noņemtas šaubas par AstraZeneca vakcīnu, arī vakcinācija šai vecuma grupai tika atjaunota. Šobrīd ir veikts plašs pētījums Amerikas Savienotajās Valstīs tieši vecuma grupā virs 60 gadu vecuma, kur pierādīts, ka AstraZeneca vakcīna 100% gadījumos novērš smagus veselības bojājumus, kur nepieciešama arī hospitalizācija. Pirms pētījuma nebija pietiekami pētījumu dati šai vecuma grupai. Pēdējā laikā vairākās valstīs konstatēti nelabvēlīgi notikumi pēc vakcinācijas, kas saistīti ar pastiprinātu trombu veidošanos, kas bija raksturīgi jaunām sievietēm, šobrīd saikne tiek pētīta. Gaida Eiropas Zāļu aģentūras lēmumu, vai šeit ir saikne atklāta vai nav. Šie gadījumi ir niecīgi, ja paskatāmies rezultātus, kādi ir Lielbritānijā, kur vakcinēti 18 miljoni cilvēku, iezīmē statistiku. Par sabiedrības vakcinācijas centru darbību, cilvēki brīvdienās atteicās no vakcinācijas, kad tika piedāvāti vakcinācijas laiki, iemesli bija dažādi. Diezgan liels skaits cilvēku atteicās, tādēļ operatīvi tika pieņemti lēmumi, atvērtas jaunas prioritāri vakcinējamās grupas.

**J.Rancāns** par sportu aicina Ministru kabinetu, norādot, ka šeit ir absurda situācija, ir sporta veidi, kā āra teniss, cilvēki nesaprot, kāpēc nav atļauti. Aicina Veselības ministriju ņemt un analizēt, izveidot riska pieeju katram sporta veidam, saprast, kurus sporta veidus var atļaut un kuri ir riskanti. Piemēram, motokrosā cilvēki brauc ar ķiveri un attālumā ārtelpās. Aicina pāriet no pieejas, ka atļauts tikai tas, kas absolūti nepieciešams, uz pieeju, ka atļauts tas, kas vismazāk riskants.

**E.Severs** paskaidro, ka sportā pamatā paliek esošie ierobežojumi, kas bija līdz ārkārtējai situācijai ar divām nelielām izmaiņām – darba laiks ārtelpu sporta norišu vietās ir līdz desmitiem, iepriekš bija līdz astoņiem, līdz šim bija atļauti tikai starptautiskie lielie sporta pasākumi olimpiskos sporta veidos, tagad atļauti arī neolimpiskie sporta veidi burbuļu formātā izlašu sportistiem. Lai izpildītu Saeimas uzdevumu, kas bija dots Covid-19 infekcijas izplatības pārvaldības likuma pārejas noteikumu 16. punktā, noteikts regulējums attiecībā uz ārtelpām, palielinot grupu skaitu līdz 20 līdzšinējo 10 vietā, otrs ir noteikta kārtība, kādā pakāpeniski atsākamas nodarbības bērniem un jauniešiem iekštelpās. vērtējot gan sporta veidu specifiku, piemēram, tenisā un badmintonā arī pieaugušie cilvēki individuālā apmeklējuma laikā, tajā brīdī, kad valdība to lems, drīkstēs arī iekštelpās ar šiem sporta veidiem nodarboties tieši ņemot vērā, ka lielas platības un mazi epidemioloģiskie riski. Noteikti noteikumos gan kvadrātmetri, gan treniņu ilgums, ģērbtuvju lietošana, gan paredzēta drošības protokolu izstrāde un paredzēts, ka katrā sporta veidā specifiku nosaka sporta veida federācija. Tā kā bija Saeimas uzdevums valdībai vērtēt epidemioloģisko situāciju, valdība to ir darījusi un noteikusi, ka ar atsevišķu valdības lēmumu noteiks, ar kuru datumu sākt piemērot konkrēto regulējumu ārtelpu un iekštelpu nodarbībām. Runājuši ar Veselības ministrijas kolēģiem, provizoriski ārtelpās šie 20 cilvēki grupā varētu būt ar to brīdi, kad kumulatīvais saslimstības rādītājs būtu zem 320, bet to Veselības ministrijas kolēģi vērtēs pēc trim nedēļām, lai varētu novērtēt esošo ierobežojumu ietekmi uz saslimstības rādītājiem. Ar iekštelpām, ja vēl pēc trīs nedēļām, ja rādītājs provizoriski būtu zem 250. Attiecībā uz sacensībām, izstrādāts un vairākkārt kolēģiem Veselības ministrijā iesniegts regulējums, kas varētu ārtelpās atļaut sacensības arī Latvijas čempionātu līmenī individuālajos sporta veidos, nosakot gan maksimālo cilvēku skaitu, kas kā sportisti drīkstētu pulcēties. Šobrīd ar konkrētām federācijām piedāvājums tiek pilnveidots, iezīmē plānoto. Šobrīd valdība lēma, ka aizliegti visi sporta pasākumi, izņemot lielie starptautiski burbuļi un augstākās līgas ārtelpās un iekštelpās. Par citiem pasākumiem ārtelpās valdībai atsevišķi jālemj.

**A.Latkovskis** jautā par AstraZeneca vakcīnām, lasot starptautisko presi, paredz, ka Eiropas Zāļu aģentūra nāks ar rekomendāciju, kura AstraZeneca rekomendēs cilvēkiem vecumā 60 plus, lēmums mums pašiem būs jāpieņem. Vai mums nevajadzētu domāt par to, tas balstīts pieredzē un faktos, Lielbritānijā 18 miljoni vakcinēti ar šo, ir zināms, cik cilvēkiem bijušas problēmas ar trombiem un kam. Piemēram, iznāk ar paziņojumu, ka rekomendē 60 plus, bet mums iepriekšējo lēmumu dēļ ir daudz pasūtīta AstraZeneca un ir cilvēki, kuri būtu gatavi vakcinēties ar šo, vai nebūtu, izmantojot, ka tā, ir rekomendācija, jāļauj brīvprātīgi arī citās vecuma grupās vakcinēties atļaut, nevis stingri ieturēt rindas. Ļaut tiem, kas gatavi, darīt.

**J.Feldmane** atbild, ka šeit noteikti nevarētu būt runa par 60 plus, šobrīd nelabvēlīgie notikumi vairāk saistās ar jaunām sievietēm.

**A.Latkovskis** precizē, ka teica, ka rekomendēs tiem, kam 60 plus. No starptautiski pieejamās informācijas varam teikt, ka rekomendācija būs šāda, tātad arī Latvija visdrīzāk pieņems šādu lēmumu. Kas notiek tālāk, esam pasūtījuši daudz AstraZeneca.

**J.Feldmane** paskaidro, ka pēc kolēģu, kuru pārstāvis ir Eiropas Zāļu aģentūrā, sniegtās informācijas drīzāk nebūs rekomendācija ierobežot kaut kādai sabiedrības grupai, bet būs izmaiņas komplikāciju sarakstā. Paredz, ka būs lielākas sabiedrības bažas par vakcīnas lietošanu. Arī no ģimenes ārstu puses dzirdēts, ka, iespējams, nerekomendēs tieši sievietēm jaunākām par 60 gadiem šo vakcīnu izmantot. Šodien Veselības ministrijā sasaukta vakcinācijas darba grupa, kur tiks sagatavotas rekomendācijas turpmākai rīcībai, iespējams, ņemt vērā citas sabiedrības grupas, kuras gatavas vakcinēties, paplašināt iespējas cilvēkiem vakcinēties, gatavos priekšlikumus, kā rīkoties, ņemot vērā sabiedrības bažas par vakcīnu.

**J.Garisons** informē, ka visi iepirkumi, kas tika uzdoti, ir veikti, skābekļa mērītāji ir izdalīti, šonedēļ izdalīti 400 tūkstoši antigēnu testi izglītības iestādēm, paliek 300 tūkstoši noliktavās. Iesniegts valdībā ziņojums par krājumu papildināšanu, visās pozīcijās izņemot nesterilos cimdus, noslēgtas vispārējās vienošanās, tur nebūtu problēmas papildināt krājumus. Komentējot manabalss.lv iniciatīvu, kopš decembra jau nepiemēro normu, kas Covid-19 infekcijas izplatības pārvaldības likumā, veikt ārkārtas iepirkumus, visi iepirkumi tika veikti saskaņā ar Publisko iepirkumu likumu, sarunu procedūrā, tādēļ piedāvā šo normu strīpot. Par visām pozīcijām, kas bija veiksmīgas, ir pieci pretendenti, ar ko noslēgtas vispārējas vienošanās par piegādēm, tādēļ šos krājumus atjaunot nebūs grūti, ja prece būs pieejama. Sniedz atbalstu arī vakcinācijas punktiem, Zemessardze aktīvi iesaistīta, un gatavots tiek paralēli scenārijs B, lai būtu gatavs.

**J.Miezainis** informē par to, kas šobrīd notiek ar tautsaimniecību. Iezīmē būtiskākās izmaiņas, situācija ar bezdarba līmeni uzlabojas, kas saistīts ar sezonas darbu atjaunošanos. Līdz ar to bezdarba riskam visvairāk pakļautie daudz labāk spēj atrast jaunas darba vietas, iezīmē sektorus. Situācija uzlabojas, arī kopējais vakanču skaits palielinās, kas ir pozitīva ziņa. Jaunnedēļ būs dati par šo un iepriekšējo nedēļu apkopoti.

**Z.Liepiņa** papildina par tirdzniecību, norādot, ka var darboties visas tirdzniecības vietas, izņemot tās, kas atrodas tirdzniecības centros virs 7000m2, lielajos tirdzniecības centros minēti veikalu veidi, kas var darboties, vakar tika runāts Operatīvās vadības grupā un cer, ka ceturtdien Ministru kabinets atbalstīs iespēju, ka varēs darboties tie, kas pakalpojumu un tirdzniecības vietas, kas tirgo mobilos telefonus un datoru piederumus. Arī āra tirdzniecībā ieviests drošas tirdzniecības koncepts gan tirgos, gan tirdzniecības vietās organizētajās ar ierobežojumiem līdz 20 tirdzniecības vietām gadatirgos, ar norobežotu teritoriju, maskās un distancēšanos. Jautājumā par tirdzniecības centru apmeklējumu ar bērniem, kas vecāki par 12 gadiem, norāda, ka nav aizliegts, bet tiem jābūt uzskaitītiem atsevišķi. Ja veselības situācija uzlabosies, būtu prātīgi šo sakārtot, ka bērnus var pavadīt pieaugušais.

**J.Rancāns** jautā par skaistumkopšanu, kas notiek šajā sfērā.

**Z.Liepiņa** atbild, ka pašreiz darbojas tikai tas, kas bija plānots ārkārtējās situācijas ietvaros – frizieri, manikīra, pedikīra speciālisti, podologi. Pie veselības situācijas uzlabošanas, provizoriski ir sarunas ar veselības industrijas cilvēkiem, ka tad visa kosmetoloģija varētu strādāt, bet neesam vēl tajā situācijā.

**J.Feldmane** norāda, ka Z.Liepiņa precīzi pateica, ka tiek prognozēts, ka, samazinoties saslimstībai trešajā, ceturtajā solī, varētu tikt lemts par visas skaistumkopšanas un labsajūtas nozares pakalpojumu atjaunošanu, bet nosakot konkrēti drošības pasākumus.

**J.Rancāns** vaicā, vai tuvāko trīs nedēļu laikā tas varētu tapt skaidrs.

**J.Feldmane** atbild, ka vēl pēc tam, sešas un vairāk nedēļas sanāk.

**J.Rancāns** rezumē, ka, skatoties no epidemioloģiskās situācijas. Jautā par lielveikaliem, kuru platība pārsniedz 7000m2, vai ir saraksts ar tādiem un vai iedzīvotājiem tāds ir pieejams.

**Z.Liepiņa** atbild, ka saraksts ir, vēl pārliecinās, kā pareizi uzskaita platības tirdzniecības centri. Norāda, ka atsauce tiks ielikta ministrijas mājaslapā.

**A.Zakatistovs** norāda, ka no Finanšu ministrijas puses nekas nav piebilstams.

**J.Rancāns** norāda, ka Valsts ieņēmumu dienests deputātiem atsūtījis prezentāciju, pateicas par to, bet laika trūkuma dēļ tā šoreiz netiks skatīta.

**L.Turlaja** informē, ka no šodienas iespēja amatiermākslas kolektīviem noturēt mēģinājumus ārtelpās līdz 10 cilvēkiem, arī profesionālās ievirzes nodarbības ārtelpās līdz 10 cilvēkiem, kā arī atrunāta iespēja Rīgas baleta skolai praktiskās daļas apguvei drošos apstākļos.

**R.Kārkliņš** informē, ka no šodienas ir atbilstoši Ministru kabineta noteikumu Nr. 360 regulējumam ļautas klātienes nodarbības 12. klasēm visā valsts teritorijā tajos priekšmetos, kuros tiek kārtoti centralizētie eksāmeni. Reģionālais princips drošajos reģionos paredz 1.-6., 12. klasei, kā arī 7.-11. klasei, atbilstoši rotācijas principam.

**J.Ādamsons** vaicā – teica, ka AstraZeneca ir tikai lielos vakcinācijas centros, bet tās saņem arī ģimenes ārsti, pats interesējies. Jautā Izglītības un zinātnes ministrijai, kā gatavojas Pasaules čempionātam hokejā, kas tas būs par burbuli, kam mums gatavoties, atgriežamies pie jautājuma par Covid pasēm. Lasīja, ka Krievijā jau patentēta vakcīna bērniem, vaicā, vai mēs šajā jomā kaut ko domājam.

**E.Severs** atbild, ka valdībā izveidota rīcības komiteja, skatās un monitorē. Pagaidām rīcības plāns, ka čempionāts norisinās bez skatītājiem burbuļa formātā. Pašreizējais regulējums paredz, ka starptautiskas sacensības var norisināties Latvijā burbuļa formātā bez skatītājiem. Hokeja federācija vienlaikus gatavojas arī tam, ka, ja atbilstoši Veselības ministrijas vērtējumam un Rīcības komitejas lēmumam, valdības lēmumam būtu pieļaujama skatītāju klātbūtne, tā būtu iespējama. Tiek izstrādāti drošības protokoli gadījumam, ja iespējami skatītāji, tiek gatavota biļešu tirdzniecības iespēja, ja tāds lēmums būtu, attiecībā uz zaļajām kartēm, valdība devusi Operatīvās vadības grupai gatavot iespējamo piedāvājumu, kas būtu bonusi vai iespējas tiem, kas vakcinējušies. Ir citu valstu pieredze apmeklēt kultūras, sporta pasākumus personām, kas ir vakcinējušās. Šobrīd šāds lēmums nav, Operatīvās vadības grupa un valdība atsevišķi šo jautājumu skatīs, gala lēmums maija otrā nedēļa, jo čempionāts maija otrajā pusē.

**J.Feldmane** paskaidro, ka plašas sabiedrības vakcinācijas centros ir pieejama tikai AstraZeneca vakcīna, bet citās ārstniecības iestādēs ir gan AstraZeneca, gan citas vakcīnas. Lems par rīcību saistībā ar sabiedrības bažām vakcinēties ar AstraZeneca, iespējams no ģimenes ārstu praksēm, kur nebūs iespējams šo vakcīnu izlietot, tā tiks novirzīta uz vakcinācijas centriem.

**I.Gorbačova-Ščogole** iepazīstina ar Iekšlietu ministrijas aktualitātēm par veikto darbu, statistiku, tajā skaitā, veiktajām pārbaudēm, saņemtajiem izsaukumiem, konstatētajiem pārkāpumiem, veiktajām pārbaudēm uz robežām. Atceļoties ārkārtējai situācijai, Valsts robežsardzes un Valsts policijas darbs turpinās, aktīvi turpinās uzraudzīt Covid-19 infekcijas izplatības pārvaldības likumā noteiktos ierobežojumus, prasības, tiks turpināts aktīvs darbs. Par Ministru kabineta noteikumu grozījumiem, kuri vakar izskatīti un atbalstīti Operatīvās vadības grupā, tie paredz iespēju personām, kuras vēlas iegūt sertifikātu apsardzes darbības jomā, dot iespēju iziet pirmās palīdzības apmācības programmas. Šodien plāno iesniegt valdības sēdē.

**L.Medina** informē, ka nav papildinājumu, uzrauga situāciju ieslodzījuma vietās, Lieldienas baznīcās noritēja mierīgi, seko līdzi notikumiem.

**A.Dūdiņš** informē, ka visi ierobežojošie normatīvi pārcelti uz Ministru kabineta noteikumiem Nr.360, nozarē īpašu atvieglojumu nav, jo rūpīgi jāseko situācijai līdzi. Par vakcinācijas gaitu, ir sapotēti 90% darbinieku, kuri vēlējās, kopskaitā 2505 un 67% no klientiem, 5831. Par darbiniekiem tā ir nepilna puse no esošajiem darbiniekiem, pārsvarā centros strādājošie ir sievietes zem 60 gadiem, visi uzmanīgi seko līdzi, kas notiek plašsaziņas līdzekļos, cilvēki atsakās vakcinēties, grib citas vakcīnas. Lai modrības pasākumus nodrošinātu, tika pagarināta kompensācija individuālās aizsardzības līdzekļiem, Aizsardzības ministrijas pārstāvis jau ziņoja, ka rezerves un mantas būs pieejamas. Darboties turpinās ar eksprestestiem, ārkārtējās situācijas beigas neko daudz nav izmainījušas, turpina strādāt.

**G.Japiņa** piekrīt iepriekšējiem runātājiem, ārkārtējās situācijas beigas pēc būtības neko nav mainījušas, ierobežojumi, kas bija spēkā ārkārtējās situācijas apstākļos par personu ieceļošanu Latvijā, uz ieceļošanas kārtību Latvijā faktiski saglabājas līdzšinēji, pārceļojuši no Ministru kabineta rīkojuma uz noteikumiem. Ārlietu ministrija joprojām aicina cilvēkus neceļot.

**D.Merirands** informē, ka būtiski neko ārkārtējās situācijas atcelšana nav mainījusi, sabiedriskajā transportā noteiktie ierobežojumi un drošības pasākumi saglabājas, īpaši galvaspilsētā. Pārvadātājs katru dienu seko līdzi pasažieru plūsmai, nozīmējot papildu reisus maršrutos, kur tas visvairāk nepieciešams. Pasta nodaļu darbībā izmaiņas, atcelti dažādu preču grupu tirdzniecības ierobežojumi, bet saglabājas prasības par vienai personai atvēlamo telpu, distancēšanos, līdz ar to var būt situācijas, kad, pasta nodaļu apmeklējot, nākas gaidīt rindu ārpus telpām. Par ieceļojošajiem pasažieriem no trešajām valstīm kopā ar lidostu, Ekonomikas ministriju, veselības iestādēm, seko līdzi situācijai, kāda ir ar atkārtotajiem testiem tiem, kas ieceļo no trešajām valstīm. No 17. marta līdz vakardienai konstatēti pieci gadījumi, kas veido aptuveni pus procentu no testētajiem, divi gadījumi ieceļojot no Stambulas, divi no Kijevas, viens no Maskavas. Lidostas rīcībā nav informācijas par gadījumiem no Ēģiptes, tas ir datu salīdzināšanas jautājums, bet visdrīzāk tie ir pasažieri, kas no Ēģiptes ielidojuši kādā citā lidostā un valstī atgriezušies pa sauszemi. Atgriezušies pirmie čarterreisi, cilvēki testēti, atkārtotajā testā nebija pozitīvu gadījumu.

**A.Drozde** informē, ka no Vides aizsardzības un reģionālās attīstības ministrijas puses nebūs nekas piebilstams.

**I.Piļāne** norāda, ka daudzi jautājumi ir tikuši aktualizēti. Grib uzsvērt, ka noteiktie ierobežojumi ir regulāri jāpārskata, to lietderība, galvenokārt no cilvēktiesību aspekta ir izglītības procesa nodrošināšana klātienē, rūpējoties, lai tas ir atbilstoši visiem drošības pasākumiem, arī sporta treniņi, jo daudzi noteiktie ierobežojumi nav loģiski, min piemērus. Jābūt gataviem, kā sabiedrība šobrīd reaģē uz nekonsekvento testu rezultātiem, sabiedrībā ir šaubas, kam ticēt, vienlaikus arī AstraZeneca vakcīnas drošums un nedrošums, kur redzam sabiedrības bažas, jāsaprot, ka sabiedrībai ir dažādas domas un pārdomas par šiem jautājumiem.

**J.Rancāns** aicina valdību pievērsties inficēšanās risku pieejai, vērtējot konkrētos ierobežojumus, pamazām vērt vaļā sportu, kur riski gandrīz nulles līmenī, rūpēties par loģisko pieeju, ko minēja tiesībsarga pārstāve. J.Rancāns pateicas visiem par dalību un slēdz sēdi.

*Pielikumā: Valsts ieņēmumu dienesta prezentācija, Slimību profilakses un kontroles centra prezentācijas kopija.*

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore